
   R E P U B L I K A  H R V A T S K A
 KRAPINSKO-ZAGORSKA ŽUPANIJA
             OPĆINA PETROVSKO 
             OPĆINSKO VIJEĆE
KLASA: …………………….
URBROJ: ……………………
Petrovsko, ……………. 2026.

Na temelju članka 15. Statuta Općine Petrovsko ("Službeni glasnik Krapinsko-zagorske županije" 21/21), Općinsko vijeće Općine Petrovsko na ….. sjednici održanoj ……….. 2026. godine donijelo je sljedeći
PRAVILNIK O KORIŠTENJU 
KOMBI VOZILA U VLASNIŠTVU OPĆINE PETROVSKO

OPĆI PODACI 
Članak 1.
(1) Ovim Pravilnikom uređuju se način, postupak i uvjeti korištenja kombi vozila marke Renault, tip: Trafic Passenger Grand Zen dCi 110, godina proizvodnje: 2025., broj šasije: BF1JL000X74903303, reg.oznake: KR473OU (u daljnjem tekstu: vozilo) u vlasništvu Općine Petrovsko ( u daljnjem tekstu: Općina), te prava i obveze u vezi s istim. 
(2) Izrazi koji se koriste u ovom Pravilniku, a imaju rodno značenje, odnose se jednako na muški i ženski rod, neovisno o tome jesu li korišteni u muškom ili ženskom rodu.

DEFINICIJE KORISNIKA, VOZAČA I PUTNIKA
Članak 2.
(1) Za potrebe ovog Pravilnika pojedini pojmovi imaju sljedeće značenje:
-Korisnik kombi vozila je fizička osoba koja je podnijela zahtjev za korištenje kombi vozila i kojoj je Zaključkom Općinske načelnice odobreno i dano na korištenje kombi vozilo za određenu svrhu, za određenu relaciju i u određenom vremenskom razdoblju, odnosno udruga ili druga pravna osoba u čije ime je osoba ovlaštena za zastupanje udruge odnosno pravne osobe podnijela zahtjev za korištenje kombi vozila i kojoj je Zaključkom Općinske načelnice odobreno korištenje istog. Korisnik je odgovoran za namjensko korištenje vozila i poštivanje odredbi ovog Pravilnika, Zakona o sigurnosti prometa na cestama i drugih važećih propisa.
-Vozač kombi vozila je fizička osoba koja upravlja kombi vozilom i koja ispunjava sve uvjete propisane ovim Pravilnikom, uključujući posjedovanje važeće vozačke dozvole odgovarajuće kategorije, te druge propisane uvjete za sigurno upravljanje vozilom. Vozač je odgovoran za zakonito i sigurno upravljanje vozilom, poštivanje odredaba ovog Pravilnika, Zakona o sigurnosti prometa na cestama i drugih važećih propisa.
-Putnici su osobe koje se prevoze kombi vozilom tijekom odobrenog korištenja vozila. Putnici ne smiju svojim ponašanjem ugroziti sigurnost prometa, oštetiti vozilo ili ometati vozača tijekom upravljanja vozilom, dužni su poštivati odredbe ovog Pravilnika,  Zakona o sigurnosti prometa na cestama i drugih važećih propisa.

PRAVO KORIŠTENJA KOMBI VOZILA I ZAHTJEV ZA KORIŠTENJEM
Članak 3.
(1) Pravo korištenja kombi vozila u svako doba i bez posebnog odobrenja Općinske načelnice imaju:
1. Općinska načelnica za potrebe Općine Petrovsko u bilo koje doba
2. službenice Jedinstvenog upravnog odjela Općine Petrovsko za potrebe Općine Petrovsko u bilo koje doba
(2) Osim korisnika iz st. 1. ovog članka, Općinska načelnica Zaključkom može odobriti korištenje kombi vozila na njihov zahtjev:
1. Općinskim vijećnicima Općinskog vijeća Općine Petrovsko za potrebe Općine Petrovsko
2. Stožeru civilne zaštite Općine Petrovsko u slučaju izvanrednih okolnosti, elementarnih nepogoda, nesreća i drugih situacija u kojima je potrebno osigurati prijevoz radi izvršavanja poslova iz svoje nadležnosti
3. Udrugama sa registriranim sjedištem na području Općine Petrovsko pri čemu zahtjev za korištenje kombi vozila podnosi osoba koja je sukladno Izvatku iz registra udruge ovlaštena za zastupanje udruge
4. Učenicima s prebivalištem na području Općine Petrovsko koji pohađaju Osnovnu školu Petrovsko u izvanrednim situacijama kada je potrebno organizirati prijevoz na priredbe, manifestacije, izlete, natjecanja ili druge aktivnosti, na temelju zahtjeva i suglasnosti škole ili druge nadležne ustanove i uz obvezno predočenje suglasnosti roditelja maloljetnih učenika koji će se prevoziti kao putnici u kombi vozilu
5. Mještanima onkološkim bolesnicima s prebivalištem na području Općine Petrovsko za potrebe liječenja, odlaska na liječničke preglede, dijagnostičke pretrage, terapije i druge zdravstvene usluge, uz obvezno predočenje odgovarajuće dokumentacije i to: 
-važeće osobne iskaznice
-liječničke dokumentacije kojom dokazuju postojanje onkološke bolesti i
-liječničke uputnice, potvrde o naručenom pregledu ili terapiji, otpusnog pisma ili drugog odgovarajućeg medicinskog dokaza kojim se potvrđuje svrha prijevoza
(3) Kada se zahtjev za korištenje kombi vozila podnosi u ime škole, obrazovne ustanove ili druge pravne osobe (korisnika) radi prijevoza djece i maloljetnih osoba, osoba koja je podnijela zahtjev u ime navedene ustanove odgovorna je za točnost podataka navedenih u zahtjevu, nadzor nad učenicima i brigu o djeci tijekom prijevoza, te pribavljanje potrebnih suglasnosti roditelja odnosno skrbnika, te osiguranje svih potrebnih uvjeta za siguran prijevoz djece i maloljetnih osoba.
(4) Iznimno od st. 2. ovog članka, kada postoje iznimno opravdani zdravstveni ili drugi razlozi, Općinska načelnica može Zaključkom odobriti korištenje kombi vozila starijim mještanima s navršenih 65 godina života s prebivalištem na području Općine Petrovsko, za potrebe liječničkog pregleda ili liječenja, uz predočenje važeće osobne iskaznice i odgovarajuće medicinske dokumentacije, te drugim fizičkim i pravnim osobama na njihov zahtjev, ako se procijeni da za to postoje opravdani zdravstveni ili drugi opravdani razlozi, uz obvezno predočenje osobne iskaznice podnositelja zahtjeva i liječničke odnosno druge dokumentacije navedene u zahtjevu.
(5) Podnositelj je dužan podnijeti pisani zahtjev za odobrenje korištenja kombi vozila u pravilu najmanje 10 radnih dana prije dana planiranog korištenja kombi vozila, uz obvezno predočenje važeće osobne iskaznice i odgovarajuće medicinske, odnosno druge dokumentacije navedene u zahtjevu kojom dokazuje opravdanost razloga. (u daljnjem tekstu: korisnici).
(6) Korisnici kombi vozila, vozač kombi vozila i putnici odnosno sve osobe koje se nalaze u kombi vozilu dužni su se pridržavati važećeg Zakona o sigurnosti prometa na cestama i ovog Pravilnika, te su odgovorni za pravilnu uporabu vozila.
(7) Korištenje kombi vozila u privatne svrhe, osim svrha navedenih u prethodnim člancima, nije dopušteno i strogo je zabranjeno. Posebno je zabranjeno koristiti vozilo za: privatna putovanja, odlazak na godišnji odmor ili ljetovanje, vikend putovanja, prijevoz članova obitelji ili prijatelja, selidbe i prijevoz privatnih stvari, bilo koje druge aktivnosti koje nisu povezane s poslovanjem i djelatnosti korisnika, odnosno Općine, odobrene namjene navedene u zahtjevu i Zaključku Općinske načelnice.

ZAHTJEV ZA KORIŠTENJE KOMBI VOZILA
Članak 4.
(1) Rezervacija vozila vrši se pisanim putem na obrascu „Zahtjev za korištenje kombi vozila Općine Petrovsko" koji je dostupan na službenoj internetskoj stranici Općine Petrovsko, a može se preuzeti i u Jedinstvenom upravnom odjelu Općine Petrovsko. 
(2) Predmetni zahtjev s potrebnim prilozima podnosi se pisanim putem na e-mail adresu: info@petrovsko.hr ili neposrednom predajom popunjenog zahtjeva s prilozima u Jedinstvenom upravnom odjelu Općine Petrovsko.
(3) Zahtjev se u pravilu podnosi najmanje 10 radnih dana prije datuma planiranog korištenja kombi vozila.
(4) U iznimnim situacijama, zahtjev se može podnijeti i u kraćem roku od navedenog u prethodnom stavku, u kojem slučaju (ukoliko je vozilo slobodno za korištenje u tom terminu) Općinska načelnica zaključkom odlučuje o tome hoće li podnositelju zahtjeva isto odobriti.
(5) Ukoliko je korisnik udruga, zahtjev za korištenje kombi vozila obvezan je podnijeti predsjednik udruge ili druga osoba ovlaštena za zastupanje udruge sukladno izvatku iz Registra udruga. Isto vrijedi ako je korisnik druga pravna osoba.
(6) Podnositelj je dužan navesti sve podatke koji se traže u obrascu Zahtjeva, među kojima je i obvezno navođenje osobnih podataka vozača koji će voziti kombi vozilo u slučaju odobrenja korištenja kombi vozila.
(7) Korisnik, vozač i putnici dužni su prije trenutka preuzimanja kombi vozila potpisati odgovarajuće izjave sastavljene od strane Jedinstvenog upravnog odjela Općine Petrovsko kojima pod materijalnom i kaznenom odgovornosti potvrđuju prihvaćanje prava, obveza i odgovornosti utvrđenih ovim Pravilnikom.
(8) U slučaju kad se kombi vozilom prevoze djeca i maloljetnici kao putnici, Izjavu iz st. 6. ovog članka, potpisuje i njihov roditelj odnosno skrbnik, čime daje suglasnost za prijevoz svog djeteta.
(9) Zahtjev za korištenje službenog kombi vozila sa svim potrebnim prilozima podnosi se Jedinstvenom upravnom odjelu.
(10) Jedinstveni upravni odjel provjerava ispunjenost uvjeta propisanih ovim Pravilnikom te raspoloživost vozila.
(11) O zahtjevu za korištenje službenog kombi vozila odlučuje Općinska načelnica Zaključkom kojim zahtjev odobrava ili odbija. 
(12) Za vrijeme odsutnosti ili spriječenosti općinske načelnice, o zahtjevu odlučuje službenica ili druga osoba koju je načelnica za to prethodno pisano ovlastila.
 (13) U slučaju odobrenja zahtjeva za korištenje, za upravljanje kombi vozilom Općinska načelnica Općine Petrovsko izdaje punomoć za upravljanje kombi vozilom vozaču koji će upravljati vozilom na relaciji navedenoj u odobrenom zahtjevu. Punomoć se izdaje u 2 primjerka, pri čemu se jedan primjerak predaje vozaču nakon što potpiše izjavu iz st. 7. ovog članka, kao sastavni dio tehničke dokumentacije prilikom korištenja vozila, a drugi primjerak pohranjuje se u arhivi Općine.
ODREĐIVANJE PRVENSTVA KORIŠTENJA 
Članak 5.
(1) U slučaju postojanja više Zahtjeva za korištenjem vozila u istom terminu ili u slučaju kad se termini preklapaju, pravo prvenstva korištenja se određuje slijedom prioriteta kako je navedeno: 
1. POTREBE OPĆINE – prednost ima podnositelj zahtjeva kojem je kombi vozilo potrebno radi obavljanja poslova iz djelokruga Općine te izvršavanja njezinih zakonskih, javnih i službenih zadaća
2. CIVILNA ZAŠTITA I HITNI SLUČAJEVI - prednost ima podnositelj zahtjeva kojem je kombi vozilo potrebno za provedbu mjera i aktivnosti sustava civilne zaštite, zaštite i spašavanja, otklanjanja posljedica prirodnih nepogoda ili drugih izvanrednih događaja, hitan prijevoz osoba, pružanje humanitarne pomoći ili druge aktivnosti od posebnog interesa za zaštitu života, zdravlja ljudi i imovine.
3. UDRUGE – prednost imaju udruge koje provode aktivnosti od interesa za Općinu, predstavljaju Općinu na natjecanjima, manifestacijama ili drugim događanjima te provode programe od javnog interesa.
4. VRIJEME PREDAJE ZAHTJEVA – ako se prednost ne može utvrditi primjenom prethodnih kriterija, prednost ima onaj podnositelj čiji je uredan zahtjev za korištenje kombi vozila ranije predan Jedinstvenom upravnom odjelu Općine, bilo neposrednom predajom ili elektroničkim putem
5. ODLUKA U SLUČAJU NEMOGUĆNOSTI ODREĐIVANJA PREDNOSTI – Ako se niti primjenom prethodno navedenih kriterija ne može nedvojbeno utvrditi kojem podnositelju zahtjeva pripada prednost za korištenje kombi vozila, o istom odlučuje načelnica Zaključkom kojim odobrava korištenje određenom podnositelju, vodeći računa o svrsi korištenja vozila, vremenu podnošenja urednog zahtjeva, javnom interesu, opravdanosti zahtjeva, učestalost korištenja, udaljenost odredišta, raspoloživosti vozila, te ravnopravnom postupanju prema svim korisnicima.
(2) Korisnik s pravom prvenstva može svojom voljom ustupiti pravo prvenstva drugom podnositelju zahtjeva koji je slijedeći po redoslijedu prvenstva uz obavijest i odobrenje Općinske načelnice.
RAZLOZI ZA ODBIJANJE ZAHTJEVA ZA KORIŠTENJE VOZILA
Članak 6.
Zahtjev za korištenje kombi vozila odbit će se ako:
-je vozilo već rezervirano ili nije raspoloživo,
-zahtjev nije podnesen u roku propisanom ovim Pravilnikom,
-svrha korištenja nije u skladu s ovim Pravilnikom,
-korisnik ima nepodmirene obveze prema Općini,
-korisnik ili vozač nije dostavio propisanu dokumentaciju, presliku važeće vozačke dozvole, potpisanu izjavu vozača danu pod materijalnom i kaznenom odgovornošću da nije u postupku oduzimanja vozačke dozvole, odnosno da mu nije izrečena mjera zabrane upravljanja motornim vozilom niti se protiv njega vodi postupak zbog počinjenog prekršaja iz važećeg Zakona o sigurnosti prometa na cestama
-je korisnik ili vozač ranije prouzročio štetu na vozilu koja nije podmirena,
-je korisnik ili vozač ranije više od jednom prekršio odredbe ovoga Pravilnika,
-postoje druge okolnosti zbog kojih bi davanje vozila na korištenje moglo ugroziti interese Općine ili sigurnost vozila.

OPOZIV ODOBRENOG KORIŠTENJA KOMBI VOZILA
Članak 7.
(1) Općina zadržava pravo opozvati već odobreno korištenje kombi vozila ako se naknadno pojavi potreba za korištenjem vozila radi obavljanja poslova od posebnog interesa za Općinu ili hitnih neodgodivih radnji i poslova.
(2) Opoziv odobrenog korištenja može se izvršiti osobito u slučajevima:
-hitnih potreba Općine za obavljanje poslova iz njezina djelokruga,
-potrebe provedbe mjera i aktivnosti sustava civilne zaštite, zaštite i spašavanja,
nastanka elementarne nepogode, prirodne nepogode ili drugog izvanrednog događaja,
-potrebe hitnog prijevoza osoba u slučaju životne ugroženosti ili drugih aktivnosti od posebnog javnog interesa.
(3)  U slučaju opoziva odobrenog korištenja, korisnik i vozač dužni su bez odgode vratiti vozilo Općini, odnosno postupiti prema uputama odgovorne osobe Općine.
(4) Opoziv odobrenog korištenja provodi se radi zaštite javnog interesa te korisnik nema pravo na naknadu štete, troškova ili drugih potraživanja prema Općini zbog opoziva odobrenja.
ODUSTANAK KORISNIKA OD KORIŠTENJA KOMBI VOZILA
Članak 8.
(1) U slučaju da korisnik odustane od korištenja vozila, dužan je o tome obavijestiti općinu najkasnije 3 dana prije zatraženog termina korištenja. 
(2) U slučajevima kada nastupe okolnosti koje se nisu mogle predvidjeti o odustajanju je potrebno obavijestiti Općinu makar i 1 dan prije zatraženog termina što može utjecati na oslobođenje ili smanjenje sankcije propisane ovim Pravilnikom.
EVIDENCIJA KORIŠTENJA KOMBI VOZILA
Članak 9.
(1) Općina Petrovsko vodi knjigu evidencije korištenja kombi vozila koja sadrži najmanje podatke o korisniku, vozaču, razdoblju korištenja odnosno datumu preuzimanja i vraćanja kombi vozila, svrsi korištenja, relaciji, početnoj i završnoj kilometraži, spremniku goriva u trenutku preuzimanja i u trenutku vraćanja vozila, te druge podatke važne za praćenje korištenja vozila. 
(2) U istu se pohranjuju i zapisnici o primopredaji i vraćanju kombi vozila.
ODRŽAVANJE VOZILA I DUŽNOSTI U VEZI ISTOG
Članak 10.
Općinska načelnica i Jedinstveni upravni odjel Općine Petrovsko, te osoba koju svojom Odlukom ovlasti Općinska načelnica ovlašteni su i zaduženi za sljedeće:
-vodi brigu o stanju i ispravnosti vozila, odnosno ugovaranju izvanrednih popravaka kod ovlaštenih servisa 
-vodi brigu o registraciji vozila, zamjeni guma, terminu redovitih servisa i dr.; 
-vodi evidenciju korištenja kombi vozila
-vrši primopredaju i preuzimanje vozila nakon korištenja
-pregledava vozilo prije i nakon svake vožnje. 
-daje informaciju o slobodnim terminima za korištenje vozila,
-određuje red prvenstva korištenja kombi vozila 
-sastavlja zapisnik u slučaju da je vozilo oštećeno i fotografira oštećeno mjesto osim u slučaju prometne nezgode kada je mjerodavan policijski zapisnik ili europsko izvješće o nezgodi te procjena ovlaštenog procjenitelja nadležnog osiguravajućeg društva ukoliko su isti sastavljeni
-obavlja i druge povezane poslove po nalogu Općinske načelnice

TROŠKOVI KORIŠTENJA VOZILA
Članak 11.
(1) Troškove korištenja kombi vozila, uključujući troškove goriva, cestarina, vinjeta, parkiranja i druge troškove nastale tijekom korištenja vozila, snosi korisnik kojem je odobreno korištenje kombi vozila, osim ako je ovim Pravilnikom drukčije propisano. Troškove korištenja kombi vozila tijekom vožnje može na licu mjesta podmiriti vozač, sredstvima korisnika ili vlastitim sredstvima, sukladno međusobnom dogovoru korisnika i vozača. Općina Petrovsko ne odgovara za međusobne obveze korisnika i vozača koje proizlaze iz njihovog dogovora o podmirenju troškova.
(2)  Iznimno od st. 1. ovog članka, Općina Petrovsko snosi sve troškove korištenja kombi vozila kada se ono koristi:
-za potrebe Općine i obavljanje poslova iz njezina djelokruga,
-za prijevoz mještana u zdravstvene svrhe kada je to izričito navedeno u Zaključku Općinske načelnice,
-za prijevoz u izvanrednim situacijama kada je to izričito navedeno u Zaključku Općinske načelnice,
-za prijevoz školske djece na priredbe, manifestacije, natjecanja i druge organizirane aktivnosti kada je to izričito navedeno u Zaključku Općinske načelnice
-u drugim slučajevima po odluci Općinske načelnice
(3) Za svako korištenje kombi vozila koje nije obuhvaćeno ovim člankom, način plaćanja troškova korištenja određuje Općinska načelnica svojom odlukom.
(4) Za cijelo vrijeme korištenja kombi vozila do trenutka vraćanja vozila, vozač koji upravlja vozilom snosi odgovornost za:
-prometne kazne izrečene zbog kršenja prometnih propisa,
-izrečene kazne i troškove nastale zbog nepropisnog parkiranja,
-izrečene kazne i troškove nastale zbog nepravilnog korištenja vinjeta, ENC uređaja ili drugih sustava naplate cestarine,
-sve druge prometne kazne i prekršaje počinjene tijekom upravljanja vozilom 
-sve troškove nastale zbog nepoštivanja prometnih propisa ili drugih zakonskih obveza vozača 
-svaku drugu novčanu obvezu nastalu njegovim protupravnim ili nesavjesnim postupanjem ili propustom
(5) Za troškove iz st. 4. ovog članka Općina Petrovsko oslobođena je svake odgovornosti i ni u kom slučaju za iste ne odgovara.

PRIMOPREDAJA KOMBI VOZILA
Članak 12.
(1) Općina je dužna kombi vozilo predati korisniku u ispravnom stanju. Primopredaja kombi vozila i ključeva, kao i vraćanje istih vrši se na parkiralištu pored Općinske zgrade, osim u slučaju kada Općinska načelnica u zaključku odredi drugačije. 
(2) Prilikom primopredaje kombi vozila nužno je da prisustvuju i podnositelj zahtjeva (korisnik) i vozač naveden u zahtjevu koji će voziti kombi vozilo, osim u slučaju kada Općinska načelnica zaključkom odredi drugačije.
(3) Prilikom primopredaje vozila korisnik i vozač preuzimaju vozilo uz prethodni pregled (stanje vozila, količina goriva, ispravnost dodatne opreme), o čemu se sastavlja primopredajni zapisnik. Vozač je dužan prije preuzimanja vozila pregledati njegovo stanje te u zapisnik unijeti sva uočena oštećenja ili nedostatke i sve druge podatke čije se navođenje traži u obrascu Primopredajnog zapisnika. Naknadno neprijavljena oštećenja smatrat će se nastalima tijekom korištenja vozila.
(4) Prilikom primopredaje vozila, korisnik (odnosno osoba ovlaštena za zastupanje udruge/druge pravne osobe kad je korisnik udruga/pravna osoba) i vozač dužni su potpisati primopredajni zapisnik. 
(5) U primopredajni zapisnik obvezno se upisuju:
-ime i prezime/naziv, adresa prebivališta/sjedišta, OIB korisnika (i osobe ovlaštene za zastupanje korisnika) i vozača,
-datum i vrijeme preuzimanja vozila i ključeva, te datum i vrijeme kada je iste dužan vratiti
-svrha (namjena) korištenja vozila,
-točna relacija vožnje (polazište i odredište)
-popis putnika - ukupan broj putnika i podatke o svakom putniku poimence
-početno stanje kilometraže
-stanje goriva pri preuzimanju vozila
-postojeća uočena oštećenja vozila pri preuzimanju i eventualna nova oštećenja nastala tijekom korištenja
-potpis korisnika (odnosno osobe ovlaštene za zastupanje korisnika) i vozača 

VRAĆANJE KOMBI VOZILA
Članak 13.
(1) Vozač je dužan kombi vozilo vratiti u dogovoreno vrijeme određeno i navedeno u Zaključku Općinske načelnice i izdanoj punomoći za korištenje kombi vozila.
(2) Vraćanje kombi vozila i ključeva vrši se na parkingu Općine Petrovsko, osim u slučaju kada Općinska načelnica u Zaključku odredi drugačije.
(3) Prilikom vraćanja kombi vozila Općini potrebno je da je vozilo neoštećeno, da je spremnik goriva pun onoliko koliko je bio u trenutku preuzimanja kombi vozila (a koji podatak je naveden u Primopredajnom zapisniku), da je vozilo uredno i čisto izvana i iznutra, da su zapisnici o primopredaji i vraćanju ispravno i u potpunosti popunjeni. O eventualnim oštećenjima kombi vozila korisnik je dužan pismeno izvijestiti Općinu te navesti okolnosti oštećenja.
(4) Prilikom primopredaje vozila, korisnik (odnosno osoba ovlaštena za zastupanje udruge kad je korisnik udruga, odnosno osoba ovlaštena za zastupanje druge pravne kad je korisnik pravna osoba) i vozač dužni su potpisati primopredajni zapisnik. 
(5) U zapisnik o vraćanju kombi vozila obvezno se upisuju:
-ime i prezime/naziv, adresa prebivališta/sjedišta, OIB korisnika (i osobe ovlaštene za zastupanje korisnika) i vozača,
-datum i vrijeme vraćanja vozila
-svrha (namjena) korištenja vozila,
-točna relacija vožnje (polazište i odredište),
-popis putnika - ukupan broj putnika i podatke o svakom putniku poimence
-početno i završno stanje kilometraže
-broj prijeđenih kilometara
-stanje goriva pri preuzimanju i vraćanju vozila
- oštećenja vozila nastala tijekom korištenja
-potpis korisnika (odnosno osobe ovlaštene za zastupanje korisnika) i vozača 
(6) Zapisnik o primopredaji i vraćanju kombi vozila i ključeva pohranjuju se u evidenciji korištenja kombi vozila.
(7) Obrasci primopredajnog zapisnika i zapisnika o vraćanju nalazit će se u kombi vozilu.

SANKCIJE 
Članak 14.
(1) Tko upotrebljava vozilo protivno odredbama ovoga Pravilnika, odgovoran je za štetu i troškove koji zbog takvog postupanja nastanu Općini Petrovsko, te mu se može izreći zabrana korištenja kombi vozila na određeno vrijeme ili trajna zabrana svakog daljnjeg korištenja kombi vozila. 
(2) Ako su korisnik, vozač, putnik zajedničkim postupanjem ili propustom prouzročili štetu, za naknadu takve štete odgovaraju solidarno.
(3) Korisnik, vozač i putnik odgovaraju Općini Petrovsko za štetu i troškove koji nisu pokriveni osiguranjem, kao i za iznose koje osiguratelj od Općine Petrovsko ili odgovorne osobe potražuje po osnovi regresa, ako su štetu ili troškove prouzročili svojom krivnjom ili postupanjem protivno odredbama ovoga Pravilnika.
(4) Korisnik odgovara za troškove nastale zbog vraćanja vozila s nepotpuno napunjenim spremnikom goriva, uključujući trošak goriva potreban za dopunu spremnika do razine koja je bila prilikom preuzimanja vozila. 
(5) Korisniku koji je odgovoran za povredu obveze iz stavka 5. ovoga članka može se izreći zabrana korištenja vozila u razdoblju od 12 (dvanaest) mjeseci računajući od dana vraćanja kombi vozila.
(6) Ako korisnik osigurao sredstva za podmirenje troškova korištenja vozila i predao ih vozaču radi plaćanja troškova tijekom vožnje, vozač je dužan ta sredstva koristiti isključivo za namjenu za koju su mu povjerena te odgovara za njihovo namjensko korištenje.

Članak 15.
(1) Korisnik i vozač odgovaraju za vraćanje vozila u urednom i čistom stanju, bez otpada, nečistoća i drugih onečišćenja nastalih tijekom korištenja vozila.
(2) Ako korisnik i/ili vozač ne vrate vozilo u urednom i čistom stanju izvana i iznutra (bez otpada, nečistoća i drugih onečišćenja), dužni su Općini naknaditi svu tako nastalu štetu. 
(3) Korisniku i/ili vozaču koji ne postupe sukladno obvezi iz stavka 1. ovoga članka može se uskratiti pravo korištenja vozila u razdoblju od 12 (dvanaest) mjeseci računajući od dana vraćanja kombi vozila.
(4) Vozač koji ne vrati vozilo u vrijeme i na mjesto određeno Zaključkom i punomoći, odgovara za svu tako nastalu štetu i gubi pravo na svako daljnje korištenje kombi vozila.

Članak 16.
Korisniku koji u zahtjevu za korištenje kombi vozila istakne pogrešne podatke, radi stjecanja prava prvenstva korištenja ili radi ostvarenja druge namjere protivno odredbama Pravilnika, zabranit će se korištenje vozila u slijedećih 12 (dvanaest) mjeseci računajući od podnošenja zahtjeva. 
Članak 17.
Korisnik koji ne obavijesti Općinu o odustajanju od korištenja vozila, zabranit će se korištenje vozila u sljedećih 12 (dvanaest) mjeseci, osim ako postoji opravdani i objektivan razlog zbog kojeg nije mogao obavijestiti ovlaštenu osobu o odustajanju u roku.
Članak 18.
Vozač koji samovoljno ustupi vozilo trećim osobama, gubi pravo na svako daljnje korištenje kombi vozila, te je dužna naknaditi svu štetu koja bi Općini Petrovsko i trećima nastala takvim postupanjem.
UVJETI KOJE MORA ISPUNJAVATI VOZAČ KOMBI VOZILA
Članak 19.
(1) Vozač vozila mora kumulativno ispunjavati sljedeće uvjete:
1. Posjedovati važeću vozačku dozvolu B kategorije, koja ne smije biti istekla, oduzeta niti ograničena na bilo koji način koji onemogućava upravljanje vozilom
2. Protiv njega ne smije biti vođen prekršajni postupak za prekršaj iz Zakona o sigurnosti prometa na cestama odnosno izrečena mjera zabrane upravljanja motornim vozilom
3. Mora imati navršene 24 godine
4. Mora imati najmanje 4 godine vozačkog iskustva
(2) Kombi vozilom kao vozač može upravljati osoba samo osoba kojoj je dodijeljena punomoć od strane Općinske načelnice, bilo da se radi o korisniku koji je podnositelj zahtjeva, volonteru, osobi zaposlenoj na puno ili nepuno radno vrijeme za potrebe upravljanja vozilom putem Ugovora o radu ili angažiranoj putem Ugovora o djelu, predsjedniku ili članu Udruge za potrebe Udruge ili bilo kojoj drugoj fizičkoj ili pravnoj osobi.
(3) Iznimno od st. 2. ovog članka,  za potrebe Općine i obavljanja poslova u djelokrugu Općine Petrovsko, punomoć za korištenje kombi vozila nije potrebna Općinskoj načelnici i službenicama jedinstvenog Upravnog odjela Općine Petrovsko, te se za isto smatraju ovlaštenima, pod uvjetom da ispunjavaju uvjete navedene iz st. 1. ovog članka.
(4) Vozač kombi vozilom ne smije upravljati vozilom pod utjecajem alkohola, droga, psihoaktivnih tvari ili lijekova koji mogu utjecati na sposobnost sigurnog upravljanja vozilom, te je obvezan pridržavati se svih važećih prometnih propisa Republike Hrvatske.
(5) Vozač snosi trošak izrade novih ključeva, prometne dozvole ili druge dokumentacije ako ih izgubi svojom krivnjom.
(6) Prije polaska, vozač je obvezan potpisati Izjavu vozača kojom pod materijalnom i kaznenom odgovornošću potvrđuje sve navedeno u izjavi, osobito da ispunjava uvjete navedene u stavku 1. ovog članka, da će vozilo koristiti u skladu s ovim Pravilnikom i važećim propisima, da odgovara za štetu koju prouzroči namjerno ili zbog krajnje nepažnje, te da je upoznat da u slučaju postojanja obilježja prekršaja ili kaznenog djela odgovara sukladno važećim propisima Republike Hrvatske.
(7) Vozač je dužan ispuniti i potpisati primopredajni zapisnik i zapisnik o vraćanju kombi vozila, te odgovara štetu koja bi Općini Petrovsko nastala davanjem lažnih i netočnih podataka.
ODREĐIVANJE VOZAČA KOMBI VOZILA
Članak 20.
(1) Kada je korisnik kombi vozila udruga ili druga pravna osoba, vozača u pravilu osigurava sam korisnik. Vozač mora biti član udruge odnosno osoba koju je korisnik ovlastio za upravljanje vozilom te mora ispunjavati sve uvjete propisane ovim Pravilnikom, osobito imati važeću vozačku dozvolu odgovarajuće kategorije, biti osposobljen za sigurno upravljanje vozilom i prethodno potpisati Izjavu o odgovornosti.
(2) Korisnik iz stavka 1. ovoga članka odgovoran je osigurati da vozilom upravlja osoba koja ispunjava uvjete propisane ovim Pravilnikom.
(3) Općina Petrovsko ne odgovara za izbor vozača kojeg je osigurao korisnik (udruga ili druga pravna osoba), već korisnik odgovara za izbor osobe koja upravlja vozilom u skladu s odredbama propisanim ovim Pravilnikom.
(4) Iznimno, kada se kombi vozilo koristi za potrebe Općine Petrovsko ili u drugim slučajevima u kojim Općina Petrovsko snosi troškove prijevoza, Općina Petrovsko može odrediti vozača iz reda zaposlenika Općine, ovlaštenih osoba ili drugih osoba koje ispunjavaju uvjete za upravljanje vozilom.
(5) Osobe koje upravljaju kombi vozilom temeljem odluke ili ovlaštenja Općine Petrovsko moraju prije korištenja vozila potpisati Izjavu o odgovornosti te se obvezuju postupati sukladno odredbama ovoga Pravilnika i važećim propisima Republike Hrvatske.
(6) Općina Petrovsko može za potrebe prijevoza iz stavka 3. ovoga članka angažirati i odrediti volontere odnosno druge osobe koje će obavljati poslove vozača, uz uvjet da ispunjavaju propisane uvjete i prihvate odgovornost za sigurno i savjesno upravljanje vozilom. Takva osoba ne stječe pravo iz radnog odnosa temeljem ovog Pravilnika.
DUŽNOSTI I ODGOVORNOSTI VOZAČA, KORISNIKA I PUTNIKA KOMBI VOZILA
Članak 21.
(1) Za cijelo vrijeme korištenja kombi vozila, računajući od trenutka preuzimanja vozila do trenutka vraćanja vozila vozač kombi i korisnik dužni su osobito:
-upravljati vozilom odnosno koristiti ga u skladu s odredbama ovog Pravilnika, Zakona o sigurnosti prometa na cestama i važećim propisima Republike Hrvatske
-upravljati vozilom i koristiti ga savjesno, odgovorno i s dužnom pažnjom, u skladu s njegovom namjenom, vodeći računa o zaštiti i očuvanju Općinske imovine
-održavati vozilo urednim i čistim
-pridržavati se zabrane pretovarivanja vozila robom i/ili putnicima i ne prevoziti veći broj osoba od broja upisanog u prometnoj dozvoli vozila, pri čemu u kombi vozilu nije dozvoljeno prevoziti veći broj osoba od broja upisanog u prometnoj knjižici
-pridržavati se zabrane ostavljanja otpada u vozilu
-pridržavati se zabrane pušenja u vozilu
-ne prevoziti ni unositi opasne, zapaljive, eksplozivne ili druge tvari čiji je prijevoz zabranjen ili zahtijeva posebne uvjete i dozvole, materijala jakog neugodnog mirisa te ikakvog materijala koji može oštetiti vozilo
-ne prevoziti ni unositi životinje, osim iznimno pasa vodiča u skladu s posebnim propisima
-ne davati vozilo niti ključeve vozila na korištenje trećim osobama bez prethodnog pisanog odobrenja općinske načelnice
-vozilo nakon korištenja zaključati te ključeve čuvati od gubitka, krađe ili neovlaštenog korištenja
-voditi računa o sigurnosti putnika i suzdržavati se od svih postupaka kojima bi mogao dovesti u opasnost njihov život, zdravlje i imovinu
-odmah prijaviti svako oštećenje, kvar, prometnu nezgodu, pojavu upozoravajuće signalizacije na instrumentalnoj ploči vozila ili drugi izvanredni događaj nastao tijekom korištenja vozila
-po završetku korištenja vratiti vozilo na mjesto određeno od strane Općine, u urednom i čistom stanju te sa svom pripadajućom opremom (prva pomoć, trokut, reflektirajući prsluk, rezervni kotač ili komplet za popravak) i sa istom količinom goriva kako je i preuzeto
-ne prevoziti djecu i maloljetnike bez prethodne pisane suglasnosti roditelja odnosno skrbnika
-poštivati sve odredbe ovog Pravilnika i važećih propisa 
(2) Za cijelo vrijeme korištenja kombi vozila, računajući od trenutka preuzimanja vozila do trenutka vraćanja putnici koji se prevoze kombi vozilom dužni su osobito:
-održavati vozilo urednim i čistim
-pridržavati se zabrane ostavljanja otpada u vozilu
-pridržavati se zabrane pušenja u vozilu
-ne unositi opasne, zapaljive, eksplozivne ili druge tvari čiji je prijevoz zabranjen ili zahtijeva posebne uvjete i dozvole, materijala jakog neugodnog mirisa te ikakvog materijala koji može oštetiti vozilo
-ne unositi životinje, osim iznimno pasa vodiča u skladu s posebnim propisima
-koristiti vozilo savjesno, odgovorno i s dužnom pažnjom, u skladu s njegovom namjenom, vodeći računa o zaštiti i očuvanju Općinske imovine
-koristiti sigurnosni pojas tijekom vožnje 
-pridržavati se uputa vozača koje se odnose na sigurnost i organizaciju prijevoza 
-ne ometati vozača tijekom vožnje niti svojim ponašanjem ugrožavati sigurnost osoba i imovine 
-ne oštećivati unutrašnjost i opremu vozila 
-ne konzumirati alkohol ili druga opojna sredstva u vozilu 
-ne unositi hranu i pića koja mogu onečistiti ili oštetiti unutrašnjost vozila, osim uz suglasnost Općinske načelnice
-ne koristiti uređaje ili predmete na način kojim se ometa vožnja ili ugrožava sigurnost ostalih putnika 
-poštivati propisani broj putnika i ne zauzimati mjesta koja nisu predviđena za prijevoz osoba 
-pri ulasku i izlasku iz vozila postupati pažljivo kako ne bi došlo do oštećenja vozila ili ozljeđivanja osoba 
-bez odgode prijaviti vozaču svako oštećenje ili onečišćenje vozila koje je nastalo tijekom korištenja 
-ponašati se na način kojim se ne narušava red, mir i sigurnost ostalih putnika
-ponašati se u skladu s odredbama ovog Pravilnika i važećim propisima Republike Hrvatske
(3) Korisnik koji organizira prijevoz odgovoran je za osobe koje prevozi te je dužan upoznati ih s pravilima ponašanja u vozilu i osigurati da se pridržavaju odredbi ovog Pravilnika.
(4) Korisnik odgovara Općini Petrovsko za štetu koju tijekom korištenja kombi vozila prouzroče osobe koje je organizirao za prijevoz, ako je šteta nastala zbog propusta korisnika u organizaciji prijevoza, nedovoljnog nadzora ili drugog njegovog postupanja protivnog ovom Pravilniku.
(5) Osoba koja prouzroči štetu na vozilu ili drugu štetu svojim namjernim postupanjem ili krajnjom nepažnjom odgovara za nastalu štetu sukladno općim pravilima odgovornosti za štetu.
(6) Ako je šteta nastala zajedničkim protupravnim postupanjem korisnika i osobe koja se prevozi, korisnik i ta osoba mogu odgovarati solidarno za naknadu štete, sukladno općim pravilima odgovornosti za štetu.
(7) Nepridržavanje odredbi ovoga Pravilnika predstavlja povredu obveza korisnika, vozača odnosno putnika, razlog za uskratu ili zabranu daljnjeg korištenja kombi vozila, obvezu naknade nastale štete te pokretanje odgovarajućih postupaka sukladno važećim propisima.
(8) Korisnik, vozač i putnici odgovorni su za svu štetu nastalu na kombi vozilu ili u vezi s njegovim korištenjem koja je prouzročena njihovim protupravnim ponašanjem, namjerno ili krajnjom nepažnjom, odnosno kršenjem odredbi ovoga Pravilnika i važećih propisa Republike Hrvatske.
(9) Ako ponašanje korisnika, vozača ili putnika sadržava obilježja prekršaja ili kaznenog djela, odgovaraju sukladno važećim propisima Republike Hrvatske.
(10) Prije preuzimanja odnosno korištenja kombi vozila, korisnik, vozač i putnici obvezni su potpisati Izjavu o odgovornosti kojom potvrđuju da su upoznati s odredbama ovoga Pravilnika, da ih prihvaćaju i da se obvezuju pridržavati svih prava i obveza propisanih ovim Pravilnikom. Bez potpisane Izjave nije dopušteno korištenje, upravljanje niti prijevoz kombi vozilom.
(11) Potpisivanjem Izjave o odgovornosti korisnik, vozač i putnici potvrđuju da će Općini nadoknaditi svu štetu nastalu njihovim namjernim postupanjem ili krajnjom nepažnjom, odnosno kršenjem odredbi ovoga Pravilnika i važećih propisa Republike Hrvatske.

KVAROVI I OŠTEĆENJA
Članak 22.
(1) Vozač je dužan odmah prijaviti Općini svaki kvar, oštećenje, prometnu nezgodu ili pojavu upozoravajuće signalizacije na instrumentalnoj ploči vozila.
(2) Ako tijekom vožnje dođe do kvara ili se upali upozoravajuća lampica koja može ukazivati na neispravnost vozila, vozač je dužan zaustaviti vozilo na siguran način i, prema potrebi, prekinuti daljnju vožnju kako bi se spriječilo nastajanje veće štete.
(3) Vozač ne smije nastaviti upravljati vozilom ako bi daljnja vožnja mogla ugroziti sigurnost sudionika u prometu ili prouzročiti dodatna oštećenja na vozilu, u suprotnom odgovora za štetu koja bi time nastala Općini i trećim osobama.
(4) O svakom kvaru ili oštećenju sastavlja se službena zabilješka koja se prilaže knjizi evidencije korištenja vozila.

POSTUPAK U SLUČAJU PROMETNE NESREĆE 
Članak 23.
(1) U slučaju prometne nesreće u kojoj sudjeluje kombi vozilo, vozač je dužan postupati u skladu s važećim propisima Republike Hrvatske, poduzeti sve potrebne mjere radi zaštite osoba i imovine te, kada je to propisano, na mjestu događaja obavijestiti nadležnu policijsku postaju radi obavljanja očevida odnosno postupanja sukladno zakonu. Vozač je dužan bez odgode, a najkasnije u najkraćem mogućem roku, o nastanku prometne nesreće obavijestiti Općinsku načelnicu Općine Petrovsko.
(2) Ako vozač ne postupi sukladno obvezama iz stavka 1. ovoga članka, odgovara za svu štetu i troškove koji nastanu kao posljedica njegovog propusta, osobito ako zbog nepravodobnog postupanja, neprijavljivanja prometne nesreće ili nepoduzimanja potrebnih mjera nije moguće utvrditi okolnosti nastanka štete, ostvariti prava iz osiguranja ili ako nastanu dodatni troškovi za Općinu Petrovsko.
(3) Ako je tijekom korištenja kombi vozila nastalo oštećenje za koje odgovara korisnik i/ili vozač, korisnik i/ili vozač dužni su o vlastitom trošku organizirati prijevoz vozila do ovlaštenog servisa ili druge lokacije koju odredi Općina Petrovsko odnosno osiguratelj, radi utvrđivanja štete i provedbe daljnjeg postupka, pod uvjetom da stanje vozila omogućuje njegovo daljnje sudjelovanje u prometu.
(4) U slučaju prometne nesreće koju je skrivio vozač, šteta na vozilu Općine Petrovsko i vozilima drugih sudionika u prometnoj nesreći naknađuje se sukladno uvjetima ugovorenog obveznog osiguranja od automobilske odgovornosti i kasko osiguranja, ako su ispunjeni uvjeti za ostvarivanje prava iz navedenih osiguranja.
(5) Ako zbog postupanja vozača nije moguće ostvariti prava iz osiguranja, odnosno ako osiguratelj odbije isplatu, umanji isplatu ili od Općine Petrovsko odnosno odgovorne osobe zatraži povrat isplaćenih sredstava (regres), vozač odgovara Općini Petrovsko za nastalu štetu i dužan je nadoknaditi sve troškove koji nisu pokriveni osiguranjem.
(6) Smatra se da je vozač odgovoran osobito ako je prometna nesreća ili šteta nastala zbog:
-upravljanja vozilom pod utjecajem alkohola, droga ili drugih opojnih sredstava,
-upravljanja vozilom pod utjecajem lijekova koji mogu utjecati na sposobnost upravljanja vozilom,
-neprilagođene ili nedopuštene brzine,
-korištenja mobilnog telefona protivno propisima,
-namjernog postupanja ili krajnje nepažnje,
-drugog postupanja protivnog odredbama Zakona o sigurnosti prometa na cestama i drugih važećih propisa.
(7) Postojanje ugovorenog obveznog osiguranja od automobilske odgovornosti (AO) i kasko osiguranja ne isključuje odgovornost vozača za štetu koju je prouzročio namjerno ili krajnjom nepažnjom odnosno postupanjem protivno ovom Pravilniku ili važećim propisima.

ZAVRŠNE ODREDBЕ 
Članak 24.
(1) Ovaj Pravilnik stupa na snagu osmog dana od dana objave u Službenom glasniku Krapinsko-zagorske županije, a objavit će se na službenoj internetskoj stranici Općine Petrovsko.
(2) Primjerak ovog Pravilnika bit će priložen u kabini kombi vozila. 

PREDSJEDNIK OPĆINSKOG VIJEĆA
							      OPĆINE PETROVSKO
                                                                             Davor Bešenski











OBRAZLOŽENJE

1. PRAVNI TEMELJ ZA DONOŠENJE AKTA
Materijalno pravni temelj za donošenje akta proizlazi iz odredbe članka 15. Statuta Općine Petrovsko („Službeni glasnik Krapinsko-zagorske županije“ broj 21/21). 

2. PRIKAZ STANJA I RAZLOZI ZA DONOŠENJE AKTA
S obzirom na to da je predmetno kombi vozilo imovina Općine Petrovsko, potrebno je urediti način njegovog korištenja, uvjete pod kojima se vozilo može koristiti, postupak podnošenja zahtjeva za korištenje, prava i obveze korisnika i vozača, način preuzimanja i vraćanja vozila, kao i odgovornost za nastale troškove i eventualna oštećenja.
Donošenjem ovog Pravilnika osigurava se transparentno, odgovorno i racionalno korištenje općinske imovine te se utvrđuju jasna pravila za sve korisnike, s ciljem očuvanja vozila i sprječavanja neodgovornog korištenja.
Ovim aktom uređuju se osobito uvjeti korištenja kombi vozila, način podnošenja zahtjeva, obveze korisnika, vozača i putnika, podmirenje troškova nastalih korištenjem vozila, postupanje u slučaju štete ili nepravilnog korištenja te druga pitanja važna za upravljanje i korištenje vozila u vlasništvu Općine Petrovsko.

3. PRIJEDLOG AKTA
Tekst nacrta Odluke dostavlja se u privitku.

